Afsondering: Solidariteit rig skrywe aan duisende grootkoppe in ekonomieDr. Dirk Hermann, bestuurshoof van Solidariteit (Foto: Reint Dykema) Solidariteit het Woensdag briewe aan meer as 10 000 rolspelers in die ekonomie gerig waarin daar gevra word om druk op die regering te plaas om die huidige stand van afsondering in die land te hersien. Dié rolspelers sluit in klein- en mediumgroot organisasies asook groot ondernemings soos Sasol, ArcelorMittal, Neasa, die Minerale Raad van Suid-Afrika, Busa asook vakbonde waaronder Cosatu en Fedusa. Dr. Dirk Hermann, bestuurshoof van Solidariteit, het in ŉ verklaring gesê daar is ook ŉ skrywe aan pres. Cyril Ramaphosa en verskeie ministers gerig om te vra dat almal wat gesond kan werk, toegelaat word om terug te keer werk toe. Dié stappe kom nadat ŉ opname van Solidariteit onder sy lede aangedui het dat 50% van die deelnemers in dié stadium net ŉ gedeelte van hul salarisse ontvang, lui die verklaring. “Dit gaan katastrofies vir die ekonomie en werk wees indien daar nie ŉ radikale ingryping in die huidige afsonderingstrategie is nie. Die ekonomiese, gesondheid- en lewensverliesgevolge wat weens die afsondering gely gaan word, gaan groter wees as dié van Covid-19. Indien daar nie radikale ingryping kom nie, kan Suid-Afrika in ŉ ongekende maatskaplike krisis verval wat veel groter kan wees as die krisis weens die virus.” Hermann is van mening dat ŉ demokrasie net in balans kan bly indien daar ŉ aktiewe burgerlike gemeenskap is. “Al is Suid-Afrika in ŉ ramptoestand is ons nie in ŉ diktatuur nie. Ons mag nie net sit en wag vir bevele van ŉ bevelsraad nie. As ons sien hoe die ekonomie en werk vernietig word, mag ons nie net terugsit en wag nie. Die rolspelers in die ekonomie het ŉ verantwoordelikheid om hul stem aktief te laat hoor. Dit is wat van ŉ aktiewe burgery verwag word,” het hy gesê. Dr. Dirk Hermann, bestuurshoof van Solidariteit. Foto: Reint Dykema Volgens Solidariteit se skrywe aan die president en die betrokke rolspelers in die ekonomie kan die afsondering die bruto binnelandse produk vir die tweede kwartaal met 23% laat krimp. Die werkloosheidskoers kan tot 50% styg. Statistieke Suid-Afrika (SSA) het boonop aangedui dat 36,8% van ondernemings met ŉ omset van meer as R2 miljoen hul werksmag gaan sny en 30,6% van ondernemings waarskynlik hul deure sal sluit. Luidens die verklaring spreek Solidariteit in dié briewe sy kommer uit oor die gesondheid van werkers, maar ook die ekonomiese gevolge, werkverliese, hongersnood en lewensverlies weens die afsonderingstydperk. Hermann het ook in sy skrywe aan die president gesê dat daar nie ŉ keuse gemaak kan word tussen gesondheid en die ekonomie nie. “Om Covid-19 te beveg is die ekonomie nodig, en om die ekonomie te laat groei moet Covid-19 beveg word. Die keuse is nie tussen gesondheid en werk nie, maar vir gesonde werk,” lui die verklaring. “Die ekonomie moet vinniger terugfaseer word, terwyl risiko’s rondom gesondheid binne die werkplek streng bestuur moet word. Die skuif moet gemaak word van noodsaaklike werk en dienste na alle gesonde werk, met ŉ verantwoordelikheid wat op werkgewers geplaas word. Werkplekke is gedissiplineerde omgewings wat gesonde omgewings streng kan reguleer,” meen Hermann.